Spoločnosť Tesla odhalila svoje finančné výsledky za 4. kvartál 2022, ako aj celý rok 2022. Padlo pritom viacero jej historických rekordov. Pri tejto príležitosti boli zverejnené aj tohtoročné predajné ciele v oblasti elektromobilov, plánovaný štart výroby modelu Cybertruck či aktuálny dopyt po vozidlách Tesla, ktorý ovplyvnilo značné zníženie cien.
Tesla v súhrne svojej správy k hospodárskym výsledkom informuje, že v rámci 4. kvartálu 2022, ako aj celého roka 2022 dosiahla svoje historické rekordy v oblasti príjmov, prevádzkového zisku aj čistého zisku. A to aj vďaka rekordným predajom svojich elektromobilov (2022: 1,31 mil. ks, z toho v Q4/2022 cca 405 000 ks).
Čo sa týka celého roku 2022, Tesla vykázala príjmy vo výške 81,5 mld. $ (z toho 24,3 mld. v Q4/2022), čo predstavuje 51-% medziročných rast, prevádzkový zisk 13,7 mld. $ (z toho 3,9 mld. $ v Q4/2022) a čistý zisk 12,6 mld. $ (z toho 3,7 mld. $ v Q4/2022), čo znamená medziročný rast 128 %.
Na týchto úspechoch sa samozrejme najväčšou mierou podieľala automobilová divízia, v rámci ktorej sa predalo rekordných 1,31 mil. elektromobilov (z toho cca 405 000 v Q4/2022). To predstavuje medziročný rast 40 %.
Dá sa tiež povedať, že spoločnosť Tesla vstupuje do ekonomicky náročného roka 2023 s bezpečným "vankúšom". Veď disponuje hotovosťou a jej ekvivalentmi vo výške 22,2 mld. $ (platilo ku koncu roku 2022). V Q4/2022 si pritom polepšila o 1,1 mld. $.
Predajné ciele pre rok 2023
Mnohí boli zvedaví na ciele Tesly v oblasti predaja elektromobilov pre tento rok, a to aj s ohľadom na možnú recesiu. Spoločnosť pritom informovala, že chce dodať 1,8 mil. vozidiel, čo by predstavovalo medziročný rast necelých 40 %. V rámci dlhodobejšieho horizontu však stále očakáva zloženú ročnú mieru rastu o 50 %.
Ako už vieme, Tesla nedávno značne znížila ceny svojich elektromobilov, čím chcela zrejme naštartovať dopyt. A Elon Musk v rámci konferenčného hovoru s investormi uviedol, že toto zlacnenie vyvolalo obrovský rast dopytu, ktorý má podľa neho 2-násobne prevyšovať výrobnú kapacitu jeho spoločnosti, informuje Cleantechnica. Dôležité pritom bude ako dlho sa takýto či podobný záujem udrží a aký bude priemerný dopyt počas celého roka.
Výroba Cybertrucku
Elon Musk počas konferenčného hovoru tiež informoval, že začiatok výroby elektrického pickupu Tesla Cybertruck, o ktorý má byť obrovský záujem, je naplánovaný na leto. Masovú produkciu však máme očakávať až budúci rok, upozornil web Cleantechnica. Škoda, že šéf Tesly nebol v tomto smere konkrétnejší. Predtým sa spomínalo rozbehnutie výroby ku koncu roku 2023 (zrejme na "masovejšej" úrovni), tak sa snáď dočkáme aspoň začiatkom roka 2024.
SÚVISIACE ČLÁNKY:
Tesla zarábala na autách násobne viac ako tradičné či čínske automobilky
Tesla výrazne znížila ceny elektromobilov už aj pre Slovensko
Tesla dosiahla vyšší kvartálny zisk ako Toyota – najväčšia automobilka sveta